कोरोना से कुछ राहत: 24 घंटे में 42640 मामले, संक्रमण की दर 2.5% बची, मौतों के आंकड़े में भी कमी
कोरोना मरीजों की पहचान के लिए पिछले 24 घंटों के दौरान देश में 16.64 लाख टेस्ट किए गए हैं जिसमें 42640 लोग पॉजिटिव मिले हैं, यानि पिछले 24 घंटों के दौरान देश में कोरोना वायरस के संक्रमण की दर घटकर 2.56 प्रतिशत दर्ज की गई है।
नई दिल्ली। कोरोना को लेकर पिछले 24 घंटों के दौरान जो आंकड़े आए हैं वे कुछ राहत देने वाले हैं। पिछले 24 घंटों के दौरान देश में न सिर्फ कोरोना वायरस के रोजाना आने वाले नए मामलों में कमी आई है बल्कि देश में कोरोना के संक्रमण की दर भी काफी कम हुई है और कोरोना से होने वाली मौतों की संख्या भी पहले के मुकाबले काफी घटी है। इसके साथ देश में कोरोना वायरस के एक्टिव मामलों में भी कमी देखने को मिली है। केंद्रीय स्वास्थ्य मंत्रालय की तरफ से जारी किए गए आंकड़ों के अनुसार पिछले 24 घंटों के दौरान देश में कोरोना वायरस के 42640 मामले सामने आए हैं, 91 दिनों के बाद ऐसा पहली बार हुआ है जब रोजाना आने वाले कोरोना मामले 50 हजार से कम हों। इसके साथ पिछले 24 घंटों के दौरान 81 हजार से ज्यादा लोग कोरोना से ठीक होकर अपने घर गए हैं। नए मामले घटने और ठीक होने वाले लोगों की संख्या बढ़ने की वजह से पिछले 24 घंटों में कोरोना के एक्टिव मामलों में 40366 की कमी आई है और अब सिर्फ 6.62 लाख एक्टिव केस बचे हैं। कोरोना मरीजों की पहचान के लिए पिछले 24 घंटों के दौरान देश में 16.64 लाख टेस्ट किए गए हैं जिसमें 42640 लोग पॉजिटिव मिले हैं, यानि पिछले 24 घंटों के दौरान देश में कोरोना वायरस के संक्रमण की दर घटकर 2.56 प्रतिशत दर्ज की गई है। काफी लंबे समय के बाद संक्रमण की दर 3 प्रतिशत के नीचे आए हैं। वहीं रिकवरी की दर भी बढ़कर 96.5 प्रतिशत तक पहुंच गई है। मौतों के आंकड़े में भी कमी आई है, पिछले 24 घंटों के दौरान देश में कोरोना की वजह से 1167 लोगों की जान गई, अबतक इस वायरस की वजह से देश में 3.89 लाख से ज्यादा लोगों की मृत्यु हो चुकी है। देश में कोरोना के खिलाफ लड़ाई में वैक्सीन सबसे मजबूत हथियार है और पिछले 24 घंटों के दौरान देश में वैक्सिनेशन का नया रिकॉर्ड बना है। स्वास्थ्य मंत्रालय के अनुसार पिछले 24 घंटों के दौरान देश में 86.16 लाख से ज्यादा लोगों को वैक्सीन का टीका लगाया गया है और अबतक 28.87 करोड़ लोगों को वैक्सीन मिल चुकी है।